മോട്ടോര് ക്യാബ് വാഹനങ്ങളുടെ നികുതി തീയതി നീട്ടി: മന്ത്രി ആന്റണി രാജു തിരുവനന്തപുരം: 2021 ഏപ്രിലിലെ സര്ക്കാര് വിജ്ഞാപന പ്രകാരം 10 വര്ഷത്തെ നികുതി തവണകളായി അടയ്ക്കാന് അനുവാദം ലഭിച്ച മോട്ടോര് ക്യാബ് വാഹനങ്ങളുടെ കുടിശികയുള്ള മൂന്നു ദ്വൈമാസ തവണകള് അടയ്ക്കേണ്ട തീയതി നവംബര് 10 വരെ നീട്ടിയതായി ഗതാഗതമന്ത്രി ആന്റണി രാജു അറിയിച്ചു. 15 വര്ഷത്തെ ഒറ്റത്തവണ നികുതിയ്ക്ക് പകരം അഞ്ചു വര്ഷത്തെ നികുതി അടച്ചവര്ക്ക് ബാക്കി 10 വര്ഷത്തെ നികുതിയ്ക്ക് 10 ദ്വൈമാസ തവണകളാണ് അനുവദിച്ചിരുന്നത്.ആദ്യ ഗഡു മേയ് 10 മുന്പ് അടയ്ക്കാനും തുടര്ന്നുള്ളവയ്ക്ക് ഒമ്ബത് ദ്വൈമാസ തവണകളും നിഷ്കര്ഷിച്ചിരുന്നു. എന്നാല് കോവിഡിന്റെ പശ്ചാത്തലത്തില് മേയ് മുതല് സംസ്ഥാനത്ത് ഭാഗിക ലോക്ഡൗണ് ആയിരുന്നതിനാല് നികുതി അടയ്ക്കാന് വാഹന ഉടമകള്ക്ക് ബുദ്ധിമുട്ട് നേരിടുകയും പല വാഹനങ്ങളും ബ്ലാക്ക് ലിസ്റ്റില്പ്പെട്ട് നിരത്തിലിറക്കാനാവാത്ത അവസ്ഥയിലാകുകയും ചെയ്തു. ഇത് സംബന്ധിച്ച് നിരവധി വാഹന ഉടമകളുടെ പരാതി പരിഗണിച്ചാണ് തീയതി നീട്ടി നല്കിയതെന്നും തുടര്ന്നുള്ള തവണകള് കൃത്യമായി അടയ്ക്കണമെന്നും മന്ത്രി പറഞ്ഞു.